ལ་ཆེན་དགྲ་ལྷ་སྐྱེས་གཅིག་ནག་པོ་དར་ནག་འཇོལ་བེར་གསོལ་བ། གཡས་སྦ་མཁར་གཡོན་ཙནྡན་གྱི་བེ་ཅོན། སྤྱང་སྔོན་ལ་ཞོན་ཅིང་དབུ་སྐྲ་གཟིངས་པ་ཐོད་སྐམ་གྱི་དབུ་རྒྱན་ཅན། གཙོ་བོའི་རྒྱབ་ཏུ་ཡོན་ཏན་རྒྱལ་ཆེན་གནོད་སྦྱིན་ནག་པོ། སྟག་ལྷོག་གཡང་གཞི་གྱོན་ཞིང་སྦྲུལ་རྒྱན་ཅན་གཡས་སཏྭ་གྲི། གཡོན་ཞགས་དམར་གྱིས་དགྲ་བོ་འཁྲིད་པ་ཁྱུང་ཁྲ་ལ་ཞོན་པ། ཤནྟི་རོ་ཟན་གྱི་གཡོན་དུ། ཕྲིན་ལས་རྒྱལ་ཆེན་པེ་དཀར་ཞལ་གསུམ་ཕྱག་དྲུག་ཞལ་དབུས་དཀར། གཡས་སྔོ། གཡོན་དམར། ཕྱག་གཡས་གསུམ་ན་ལྕགས་ཀྱུ། མདའ། སྤུ་གྲི། གཡོན་གསུམ་ན་གྲི། གཞུ། དབྱུག་ཐོ། དར་དཀར་གྱི་གོས་གྱོན་པ་སྟག་ཆས་བསེ་ཐེབ་གྱོན་ཞིང་སེང་གེ་ཞོན་པ། བཞུགས་ཁང་གཡོན་སྟོད་དུ་གུར་མགོན་ལྷ་བརྒྱད་འབྱུང་འདུལ་བཅས་དཀྱུས་བཞིན་བྲི། དེ་འོག་གཟའ་བདུད་རཱ་ཧུ་ལ། དེ་འོག་རྡོར་ལེགས། གཡས་གཡོན་གྱི་གཙོ་འཁོར་རྣམས་ཀྱི་འོག་ཐད་ནས་བརྩམས་ཏེ་དམག་དཔོན་བཞིའི་ཐད་དྲང་བཤན་པ་ཉེར་གཅིག་ཚན་པ་གཉིས་དང་སྒོ་ལྡེབ་ལ་ཕྱོགས་སྐྱོང་བཅུ་སོགས་ཐོ་ནང་བཞིན་རྔམ་རྔམ་འཇིགས་འཇིགས་གང་ཆེ། ཞིག་གི་བཞུགས་སྒམ་ཕྱི་མ་མེ་རིས་ཐོད་སྐམ་སོགས་ཀྱི་རི་མོ་གང་མཛེས་རྒྱབ་ལ་ཕྲིན་བཅོལ་གྱི་ཡི་གེ་བཅས་འབྲི་དགོས་རྒྱུ། ༈ གཟའ་བདུད་རཱ་ཧུ་ལ་སྐུ་མདོག་དུད་ཁ་ལྟོ་བ་མན་ཆད་སྦྲུལ་མཇུག་ཕྱག་བཞི་པ་མགོ་དགུའི་མདུན་བརྩེགས་གསུམ་དུད་ཁ་གཡས་བརྩེགས་གསུམ་དམར་ནག་གཡོན་བརྩེགས་གསུམ་ལྗང་ནག་དེ་གསུམ་གྱི་དབུས་ན་བྱ་རོག་གི་མགོ་བོ་ཁ་གདངས་པ། ཞལ་རེ་རེ་ལ་སྤྱན་གསུམ་གསུམ་ཞལ་ཐམས་ཅད་གདངས་ཤིང་མཆེ་བ་གཙིགས་པ། སྨིན་མ་དང་དབུ་སྐྲ་གྱེན་དུ་བརྫེས་པ་ལྟེ་བ་ནས་ཁྲོ་ཞལ་གདངས་པ་སྦྲུལ་མཇུག་མ་གཏོགས་སྐུ་ལུས་མིག་གིས་གང་བ། ཕྱག་གཡས་ཀྱི་དང་པོ་ཆུ་སྲིན་མགོས་ཏོག་བྱས་པའི་རྒྱལ་མཚན་འཕྱར་ཞིང་། གཡོན་དང་པོ་སྡིགས་མཛུབ་ལ་དཀྲིས་པའི་སྦྲུལ་ཞགས་ཐུགས་ཀར་འཕྱངས་བ་འོག་མ་གཉིས་ཀྱིས་མདའ་གཞུ་འགེངས་པ། བྱ་མགོ་མ་གཏོགས་དབུ་རྣམས་ལ་ཐོད་སྐམ་གསུམ་མམ་ལྔས་བརྒྱན་པ། ཁྲག་མཚོའི་དབུས་ན་བཞུགས་པའི་མདུན་དུ་སྟག་སྲིན་དཀར་མོ་སྟག་གདོང་། གཡས་ན་བཾ་སྲིན་སེར་མོ་དྲེད་གདོང་། རྒྱབ་ན་རྐང་སྲིན་དམར་མོ་གླང་གདོང་། གཡོན་ན་འབྲོག་སྲིན་ལྗང་ནག་ཆུ་སྲིན་གདོང་། ཐམས་ཅད་གཡས་ཟོར་བ་འཕྱར་ཞིང་། གཡོན་ནད་རྐྱལ། ༈ །ཡང་ཁྲག་མཚོའི་དབུས་སུ་པད་ཉི་ར་སྐྱེས་ཁམ་པའི་སྟེང་དུ་རྡོར་ལེགས་མཐིང་ནག་ཞལ་གཅིག་ཕྱག་གཉིས། སྤྱན་གསུམ་ཁྲོ་ཚུལ། གཡས་ཐོ་བ་འཕྱར་བ། གཡོན་དོམ་ལྤགས་ཀྱི་སྦུད་པ་སྐུ་ལ་དར་ནག་བེར་ཅན་དགུ་བརྩེགས་རིན་པོ་ཆེའི་སྐེ་རགས་བཅིངས་པའི་མདུན་དུ་རྡོ་རྗེ་བོད་ཁམས་སྐྱོང་སྐུ་མདོག་དཀར་མོ་ནང་གོས་དམར་གྱི་བེར་ལྗང་གཡས་རྡོ་རྗེ་གཡོན་ཞགས་པ་ཤ་བ་ལ་ཞོན་པ། གཡས་སུ་རྡོ་རྗེ་དཔལ་གྱི་ཡུམ་སྐུ་མདོག་དམར་པོ་ནང་གོས་ལྗང་སེར་ཕྱི་བེར་དམར། གཡས་རྡོ་རྗེ། གཡོན་ལྕགས་ཀྱུས་མཚན་པའི་དབྱུག་ཐོ། དོམ་ནག་ལ་ཞོན་པ། གཡོན་དུ་རྡོ་རྗེ་གཡུ་བུན་མ་སྐུ་མདོག་སེར་མོ་ནང་གོས་དམར་གྱི་བེར་ལྗང་། གཡས་རྡོ་རྗེ། གཡོན་རལ་གྲི་སྟག་ལ་ཞོན་པ། མཐའ་བསྐོར་མདུན་དུ་སྲོག་བདག་དཀར་པོ་གཡས་རལ་གྲི་རྟ་ངང་པ་ཞོན་པ། གཡས་སུ་ཡུམ་ཤུད་དམར་པོ་གཡས་བེ་ཅོན་རྟ་དམར་ཞོན་པ། རྒྱབ་ཏུ་བདུད་གིང་ནག་པོ་གཡས་རལ་གྲི་རྟ་ནག་ཞོན་པ། གཡོན་དུ་ཟ་བྱེད་སྔོན་པོ་སྤྱང་ཀིའི་གདོང་གཡས་དགྲ་སཏྭ། གཡོན་ཞགས་པ་དེ་བཞི་ཀ་གཡོན་རྟ་སྲབ་འཛིན་པ། རང་རང་གི་མདོག་མཚུངས་བེར་གྱོན་པ། སྐྲ་གཟིངས་ཤིང་སྲིན་པོའི་ཆ་ལུགས། ༈ །ཡང་རླུང་ནག་གསེབ་ཏུ་དམག་དཔོན་སྟག་ཞོན་ནག་པོ་ཕྱག་གཉིས་མདུང་འཛིན་པ། ཡང་དྲེད་ཞོན་སྐུ་མདོག་མཐིང་ནག་གཡས་རལ་གྲི། གཡོན་ཞགས་པ། དམག་དཔོན་གཟིག་ཞོན་སྨུག་ནག་ཕྱག་གཉིས་རྩེ་གསུམ་དང་། ཡང་འཕར་ཞོན་དམར་སྐྱ་ཕྱག་གཉིས་མདུང་འཛིན་པ། འདི་བཞི་སྲིན་པོའི་ཆ་ལུགས་སྐྲ་གཟིངས་ཤིང་ལུས་གཅེར་བུ་ཞོན་པའི་སྟེང་ན་གནས་པ། གཞན་ཡང་མཐའ་སྐོར་ཇི་ལྟར་རིགས་པར་བདུད་འདུལ་དབང་ཕྱུག་དམར་པོ། གཡས་རལ་གྲི་གཡོན་སྤར་བ་གདེངས་པ། ཤ་ཟ་ནག་པོ་གཡས་སྤུ་གྲིས་གཡོན་གྱི་ཕྱག་མཚན་རོའི་མགོ་གཅོད་པ། ཁྲག་འཐུང་ནག་པོ་ལག་གཉིས་མི་བཟུང་ནས་ཁ་ཡིས་མཇིང་རྩ་འཇིབས་པ། དམ་ཉམས་དབུགས་ལེན་ནག་པོ་མི་བཟུང་ནས་ཁང་ལག་བྱེད་པ། དགྲ་བགེགས་གཤེགས་པོ་ནག་པོ་གཡོན་པས་མིའི་སྐྲ་ནས་བཟུང་ཞིང་གཡས་གྲི་འདེབས་པ། ཆོས་བྱེད་སྲུང་མ་ནག་པོ་གཡས་སྤུ་གྲི་དང་གཡོན་ཞགས་པས་མི་བཟུང་བ། མནའ་ཟན་གཤེགས་པོ་ནག་པོ་ལག་གཉིས་མི་བཟུང་ནས་ཟ་བ། རོ་ཟན་ནག་པོ་ཕྱག་གཉིས་རོ་བཟུང་ནས་ཟ་བ། སྒྱོགས་འཕེན་ནག་པོ་ལག་གཉིས་ལྕགས་ཀྱི་སྒྱོགས་རྡོ་དགྲ་ལ་འཕེན་པ། ནག་པོ་ཁྲག་འཇིབས་གཡས་རལ་གྲི་གཡོན་དགྲ་སྙིང་འདོན་པ། རོ་རྡེབ་དམར་པོ་ལག་གཉིས་མི་རོ་འཕྱར་ནས་བརྡེབ་པ། སྲོག་གཅོད་ནག་པོ་གཡས་རལ་གྲི་དང་གཡོན་རོ་གདན་གྱི་རྒྱུ་མ་འདོན་པ། སྲོག་ལེན་སྨུག་ནག་གཡས་རྒྱུ་ཞགས། གཡོན་ལྕགས་ཀྱུ། དབུགས་ལེན་ནག་མོ་སྦྲུལ་རྒྱན་ཅན། གཡས་ཐོད་པ་སྙིང་དང་ཁྲག་གང་། གཡོན་ཤང་ལང་། མ་མོ་ཁྲག་གདོང་ནག་མོ་ལྟོ་བ་ཁྲོ་ཞལ་ཅན། གཡས་ཐོད་ཁྲག་འཐུང་ཞིང་། གཡོན་སྤར་བ་གདེངས་པ། ནད་གཏོང་ནག་མོ་གཡས་ནད་རྐྱལ། གཡོན་གསལ་ཤིང་ལ་མི་རོ་བཙུགས་པ། བདུད་གཅོད་ནག་མོ་གཡས་སྤར་བ་གདེངས་ཤིང་གཡོན་མཚོན་ཆའི་འཁོར་ལོ་གཡང་གཞི་གྱོན་པ། སྲོག་གཅོད་ནག་པོ་གཡས་རལ་གྲི་གཡོན་སྤར་བ་གདེངས་པ། ནད་གཏོང་རྒྱལ་མོ་ནག་མོ་གཡས་ནད་རྐྱལ། གཡོན་མི་རོ་གསལ་ཤིང་ལ་བཙུགས་པ་སྦྲུལ་རྒྱན་ཅན། སྲོག་བདག་ནག་མོ་ལག་གཉིས་མི་རོ་བྲང་ལ་སྦྱར་བ་སྦྲུལ་རྒྱན། ཕྲིན་ལས་དྲག་མོ་ནག་མོ་གླང་པོ་ལ་ཞོན་པ་གཡས་མདུང་གཡོན་ཁྲག་འཕྱར་བ། མངལ་སྲུང་ནག་པོ་གཡས་ཤང་ལང་། གཡོན་སྤར་བ་གདེངས་པ། འདི་ཐམས་ཅད་སྲིན་པོའི་ཆ་ལུགས་ཤིན་ཏུ་འཇིགས་ཚུལ། ཕོ་རྣམས་སྟག་ཤམ་མགོ་ཕྲེང་རྒྱུ་ཞགས་སྤྱན་གཉིས་པ། ཐོད་སྐམ་གྱི་མགོ་རྒྱན། མོ་རྣམས་གཅེར་བུ་སྦྲུལ་རྒྱན་རྒྱུ་མའི་ག་ཤལ་སྤྱན་གཉིས་པ། ༈ །ཡང་འགུགས་བྱེད་བཤན་པ་ནག་པོ་གཡས་ལྕགས་ཀྱུ་གཡོན་ཞགས་པ། འཆིང་བྱེད་བཤན་པ་དམར་པོ་གཡས་ཞགས་པ་གཡོན་ཐོད་ཁྲག སྒྲོག་བྱེད་དུད་ཁ་གཡས་ལྕགས་སྒྲོག གཡོན་མི་མགོ་ཟ་བ། འབེབས་བྱེད་སྔོན་པོ་གཡས་དྲིལ་བུ། གཡོན་སྙིང་ཟ་བ། གསོད་བྱེད་མཐིང་ནག་གཡས་རལ་གྲི་གཡོན་ཐོད་ཁྲག སྒྲོལ་བྱེད་ལྗང་གུ་གཡས་ཤང་ལང་། གཡོན་ཐོད་ཁྲག དབུགས་ལེན་སྔོན་པོ་གཡས་དབྱུག་ཐོ་གཡོན་ནད་རྐྱལ། མདངས་འཕྲོག་ནག་པོ་གཡས་གྲི་གུག གཡོན་སྙིང་། ཁྲག་འཐུང་དམར་པོ་གཡས་གྲི། གཡོན་གློ་སྙིང་ཟ་བ། དཀྲུགས་བྱེད་ལྗང་གུ་གཡས་སྤུ་གྲི། གཡོན་ཕུར་པ། སྲོག་བདུད་དམར་པོ་ཕྱག་གཉིས་མི་རོ་ཕྲག་པར་ཁུར་བ། ཁོང་ཁྲག་སྔོན་པོ་གཡས་མི་མགོ གཡོན་གློ་སྙིང་། མནའ་ཟན་ནག་པོ་གཡས་རལ་གྲི། གཡོན་ཐོད་ཁྲག རིག་འཛིན་སྲོག་ཤིང་དཀར་པོ་མི་རོ་ཟ་བ། དགུ་བདུད་དམར་ནག་གཡས་གྲི་གུག་གཡོན་ཐོད་ཁྲག དྲག་ཤུལ་ནག་པོ་གཡས་རལ་གྲི་གཡོན་ཞགས་པ། སྙིང་རིངས་ནག་པོ་གཡས་ཐོ་བ་གཡོན་སྐམ་པ། བསྟན་པའི་བཤན་པ་སེར་པོ་གཡས་རྒྱུ་ཞགས་གཡོན་མདུང་། སྲོག་ལེན་དམར་ནག་གཡས་རྩེ་གསུམ་གཡོན་ཞགས་པ། དུག་གདོང་ནག་པོ་གཡས་རལ་གྲི་གཡོན་ཐོད་ཁྲག འཕུང་བྱེད་ནག་པོ་མི་ལུས་ཁྱུང་མགོ་གཤོག་པ་ཅན་གཡས་ལྕགས་ཀྱུ། གཡོན་ཞགས་པ། ཐམས་ཅད་ཀྱང་སྤྱན་གསུམ་པ། སྐྲ་དམར་ནག་གྱེན་དུ་བརྫེས་ཤིང་ཐུར་དུ་འཕྱང་བ། དུང་ལོང་རུས་པའི་རྒྱན་དྲུག གཡང་གཞིའི་སྟོད་གཡོགས་སྟག་གི་ཤམ་ཐབས་ཅན་རྣམས་དང་། སྒོ་ལྡེབས་གཡས་གཡོན་ལ། ཚངས་པ་གདོང་གཅིག་སེར་པོ་ངང་པ་ལ་ཞོན་པ། ཕྱག་གཉིས་བུམ་པ་དང་། བརྒྱ་བྱིན་དཀར་པོ་གླང་པོ་ཞོན་པ། གཡས་རྡོ་རྗེ། གཡོན་སྡིགས་མཛུབ། མེ་ལྷ་དམར་པོ་ར་ཞོན་པ་གཡས་ཕྲེང་བ། གཡོན་སྤྱི་བླུགས་དྲང་སྲོང་གི་ཚུལ། གཤིན་རྗེ་མཐིང་ནག་མ་ཧེ་ཞོན་པ་གཡས་དབྱུག་པ། སྲིན་པོ་སྨུག་ནག་རོ་ལངས་ཞོན་པ། གཡས་རལ་གྲི། ཆུ་ལྷ་དཀར་པོ་ཆུ་སྲིན་ཞོན་པ་གཡས་སྦྲུལ་ཞགས། རླུང་ལྷ་ལྗང་གུ་ཤ་བ་ལ་ཞོན་པ། གཡས་བ་དན། གནོད་སྦྱིན་སེར་པོ་རྟ་སེར་ཞོན་པ། གཡས་བེ་ཅོན། འབྱུང་པོ་ཐལ་སྐྱ་ཁྱུང་ཞོན་པ། གཡས་རྩེ་གསུམ། འདི་ཐམས་ཅད་གཡོན་སྡིགས་མཛུབ། ས་ལྷ་སེར་པོ་ཕོ་རོག་ཞོན་པ། གཡས་སྐྱབས་སྦྱིན་གཡོན་བུམ་པ། འཇིགས་བྱེད་ནག་མོ་དྲེལ་རྟ་རྐང་གསུམ་ཞོན་པ། གཡས་ཁྲམ་ཤིང་། གཡོན་ནད་རྐྱལ། འདི་རྣམས་ཁྲོ་བོའི་རྣམ་པ་མཆེ་བ་གཙིགས་ཤིང་སྤྱན་གཉིས་པ་མི་མགོ་སྐམ་རློན་སྟག་ཤམ་རུས་པས་བརྒྱན་པ། དབང་ཕྱུག་དཀར་པོ་གླང་གདོང་ཅན་གླང་དམར་ལ་ཞོན་པ་ཕྱག་གཉིས་རྩེ་གསུམ་འཛིན་པ། ལྷ་ཆེན་དམར་པོ་སྦྲུལ་གདོང་ཅན་སྦྲུལ་སྔོན་ལ་ཞོན་ནས་སྦྲུལ་ཞགས་ཀྱིས་དགྲ་འཆིང་བ། གཤིན་རྗེ་སྔོན་པོ་མ་ཧེའི་གདོང་པ་ཅན་མ་ཧེ་ལ་ཞོན་པ། གཡས་དབྱུག་ཐོ་གཡོན་ཞགས་པ། གདོང་དྲུག་སེར་པོ་རྨ་བྱའི་གདོང་དྲུག་དང་ལྡན་པ་རྨ་བྱ་ལ་ཞོན་པ། གཡས་གྲི་གུག གཡོན་ཐོད་པ་འཛིན་པ། ཚངས་པ་དམར་པོ་ངང་པའི་གདོང་བཞི་ངང་པ་ལ་ཞོན་པ། ཕྱག་གཉིས་རྩེ་གསུམ། བྷྲིཾ་གི་རི་ཏི་སྔོ་སྐྱ་རྟ་གདོང་ཅན་རྟ་དམར་ལ་ཞོན་པ། གཡས་རལ་གྲི། གཡོན་ཐོད་ཁྲག ཁྱབ་འཇུག་ནག་པོ་ཁྱུང་གདོང་ཅན་ཁྱུང་དམར་ལ་ཞོན་པ། ཕྱག་གཉིས་འཁོར་ལོ། ཚོགས་བདག་ལྗང་གུ་གླང་སྣ་ཅན་བྱི་བ་ལ་ཞོན་པ། ཕྱག་གཉིས་ལ་དུ། མཐའ་ཡས་དམར་སྐྱ། འཇོག་པོ་སེར། ཀ་ཀོ་ཏྲ་ཊ་ནག རིགས་ལྡན་ལྗང་། ནོར་རྒྱས་སེར། དུང་སྐྱོང་དཀར། པདྨ་དམར། པད་ཆེན་སྔོ་སྐྱ་རྣམས་སྨད་སྦྲུལ་མཇུག་སྟོད་མི་ལུས་སྦྲུལ་ཞགས་འཛིན་པ། སྦྲུལ་མགོའི་གདེངས་ཀ་གསུམ་བདུན་གང་རུང་། པ་སངས་དཀར་པོ་པདྨ་ལ་གནས་པ། གཡས་ཕྲེང་བ་གཡོན་སྤྱི་བླུགས་འཛིན་པ། མིག་དམར་དམར་པོ་ར་ལ་ཞོན་པ། གཡས་གྲི་གུག གཡོན་མི་མགོ་ཟ་བ། ཕུར་བུ་དཀར་པོ་སྣལ་དམར་ཞོན་པ། གཡས་ཕྲེང་བ། གཡོན་སྤྱི་བླུགས། ཉི་མ་དམར་པོ་རྟ་བདུན་གྱིས་དྲངས་པའི་ཤིང་རྟ་ལ་གནས་པ། ཕྱག་གཉིས་ཉི་མ་འཛིན་པ། ཟླ་བ་དཀར་པོ་ངང་སེར་ལ་ཞོན་པ་ཕྱག་གཉིས་ཟླ་བ་འཛིན་པ། སྒྲ་གཅན་དམར་ནག་ཁྱུང་སྔོན་ལ་ཞོན་པ། གཡས་ཉི་མ། གཡོན་ཟླ་བ། ལྷག་པ་སེར་པོ་པད་དམར་ལ་གནས་པ། མདའ་གཞུ་འཛིན་པ། སྤེན་པ་སེར་པོ་སྦལ་སེར་ལ་གནས་པ། ཕྱག་གཉིས་དབྱུག་པ་འཛིན་པ། འདི་རྣམས་ཅུང་ཟད་ཁྲོ་ཚུལ། དར་གྱི་ན་བཟའ་དང་རིན་པོ་ཆེའི་རྒྱབ་ཅན་ཏེ་སྡེ་ཚན་གཅིག་དང་། ༈ །ཡང་རླུང་ནག་ཁྲོད་དུ་དབང་ཕྱུག་ཐལ་ཁ་འཁོར་ལོ་འཛིན་པ། ཐོད་ཕྲེང་ནག་པོ་རལ་གྲི་འཛིན་པ། བུམ་སྣ་སྔོན་པོ་དགྲ་སཏྭ་འཛིན་པ། སེན་དགུ་ནག་པོ་རྡོ་རྗེ་འཛིན་པ་འདི་བཞི་གཡོན་སྡིགས་མཛུབ། སྐྲ་བརྫེས་ཤིང་ཐོད་སྐམ་མགོ་རྒྱན་སྟག་ལྤགས་ཤམ་ཐབས། མེ་ཏོག་མ་སྨུག་ནག་ལྕགས་ཀྱུ་འཛིན་པ། མཛེས་ལྡན་མ་མཐིང་ནག་གྲི་གུག་འཛིན་པ། འོད་ཕྲེང་མ་དམར་ནག་མི་མགོ་འཛིན་པ། མདངས་འཕྲོག་མ་ལྗང་ནག་རྒྱུ་ཞགས་འཛིན་པ། འདི་བཞི་གཡོན་ཐོད་ཁྲག་གཟིག་ལྤགས་ཀྱི་ཤམ་ཐབས་རལ་བ་ཐུར་འཕྱང་བ། ཐོད་སྐམ་མགོ་རྒྱན། ཡབ་ཡུམ་བཞི་ཀའང་ཤིན་ཏུ་ཁྲོས་པ། གཡས་བསྐུམ་གཡོན་བརྐྱང་གི་སྟབས་ཀྱིས་རོ་གདན་ལ་བཞུགས་པ་རྣམས་སྡེ་ཚན་དང་། ༈ །ཡང་མེ་རླུང་ཁྲོད་དུ། བུམ་བུ་ཐལ་དཀར་རལ་གྲི་འཛིན་པ། རྣམ་འཕྱང་དུད་ཁ་དབྱུག་པ་འཛིན་པ། གྱེན་ཕྲེང་དམར་ནག་མདུང་འཛིན་པ། རལ་གྲི་སོ་ནག་དགྲ་སཏྭ་འཛིན་པ། འདི་བཞི་གཡོན་ཐོད་པ། ཤ་ཟ་མ་སྨུག་ནག་འཁོར་ལོ་འཛིན་པ། རལ་པ་མ་དམར་ནག་མདའ་འཛིན་པ། གདུང་སེར་མ་སེར་པོ་གྲི་གུག་འཛིན་པ། སེང་གདོང་མ་མི་གདོང་དཀར་པོ་རྩེ་གསུམ་འཛིན་པ། འདི་བཞི་གཡོན་ཐོད་པ། ཡབ་ཡུམ་བརྒྱད་ཀ་མི་མགོ་སྐམ་རློན་སྟག་ཤམ་སྦྲུལ་གྱིས་བརྒྱན་པ། གཡས་བརྐྱང་གཡོན་བསྐུམ་པའི་རོ་གདན་ལ་བཞུགས་པ་དེ་རྣམས་སྡེ་ཚན། ༈ །ཡང་རླུང་ནག་ཁྲོད་དུ། ཡ་བ་ཏི། མིག་དམར། ཆོས་རྒྱལ། ཆ་སང་། ཏེལ་པ། དམིགས་པ། གླང་མགོ རལ་པ་ཚར་དགུ་སྟེ་ཕོ་བརྒྱད་སྐུ་ལ་མདོག་སྔོ་སྐྱ། གཅེར་བུ། གཡས་རལ་གྲི། གཡོན་ཐོད་ཁྲག རལ་པ་མཐུར་འཕྱང་། མི་མགོ སྦྲུལ་ནག རྒྱུ་མའི་དོ་ཤལ་ཤིན་ཏུ་ཁྲོས་པ། རོ་གདན་ལ་གཡས་བརྐྱང་གཡོན་བསྐུམ་གྱིས་བཞུགས་པ། ལུ་གུ་རྒྱུད། དུས་མཚན་མ། ཞགས་པ་མ། འབེབས་མ། ལྕགས་ཀྱུ་མ། ཕོ་ཉ་མོ། མཆེ་བ་མོ། མཚན་མོ་ནག་མོ་སྟེ་མོ་བརྒྱད་དབུ་སྐྲ་དམར་ནག་ཐུར་དུ་འཕྱང་བ། གཞན་སྐུ་མདོག་ཕྱག་མཚན་བཞུགས་ཚུལ་གདན་རྣམས་ཕོ་བརྒྱད་དང་མཚུངས་དེ་རྣམས་སྡེ་ཚན། ༈ །ཡང་སྒོ་འགྲམ་བར་མཚམས་འོས་པར། མོན་པ་ཁ་གདངས་ལག་གདེངས་དང་། མོན་པ་གྲི་ཐོགས་དང་། ཞགས་ཐོགས་དང་། མདའ་ཐོགས་དང་། གླུ་ལེན་དང་། གྲི་སྐོར་གར་བྱེད་རྣམས་ནག་པོ་རས་ཐོད་ཨང་རག་དུང་ལོང་རྒྱུ་མའི་ག་ཤལ་བཅས་པ་རྣམས་དང་། དགེ་སློང་། སྔགས་པ། སྐྱེས་པ། བུད་མེད་དེ་རུ་འདྲེན་སྡེ་བཞི་དཀྱུས་མཚུངས་རྔམ་པ། གཞན་ཡང་ཤོངས་ཚེ་ཁ་དོག་ཆ་ལུགས་སྣ་ཚོགས་པའི་འཁོར། ལ་ལ་བ་དན་གཡབ་མོ། མི་རྐང་འབུད་པ། ཞགས་པས་དགྲ་བགེགས་འཛིན་པ་ཁྲག་འཐུང་བ། སྤོས་ཕོར་ཐོགས་པ། གཡང་གཞི་རྡེབ་པ། ཐོག་སེར་འབེབས་པ་རྣམས་འཇིགས་ཚུལ་ཉམས་དོད་པ་ཞིག་འབྲི་དགོས་ཀྱི་ཐོ་འདི་ཡང་ས་སྐྱ་པ་ཀུན་བློས་བྲིས་པའི་ཡི་གེ་པ་ནི་བསོད་ནམས་འོད་ཟེར་གྱིས་བགྱིས་པ་དགེ། །།སརྦ་མངྒ་ལཾ།། །།

ཀུན་